FK Sarajevo
Fudbalski klub Sarajevo je nogometni klub iz bosanskohercegovačkog glavnog grada Sarajeva i jedan od najuspješnijih klubova u državi. Klub je osnovan 24. oktobra 1946. FK Sarajevo je najuspješniji klub iz SR Bosne i Hercegovine u ligi bivše SFRJ, osvojivši dvije titule prvaka u sezonama 1966/67. i 1984/85. Jedan je od istaknutijih članova Premijer lige Bosne i Hercegovine uz osvojenih sedam kupova Bosne i Hercegovine (1997, 1998, 2002, 2005, 2014, 2019 i 2021), pet prvenstva BiH (1998/99, 2006/07, 2014/15, 2018/19, 2019/20), te jedan Superkup Bosne i Hercegovine. Klub je u sedam navrata bio državni viceprvak. FK Sarajevo se nalazi na drugom mjestu vječne tabele Premijer lige BiH i jedan je od najprominentnijih predstavnika Bosne i Hercegovine u evropskim takmičenjima. Jedan je i od najpopularnijih klubova u BiH, zajedno sa gradskim rivalom FK Željezničar, s kojim dijele snažan rivalitet koji se ogleda kroz sarajevski derbi. Klub svoje domaće utakmice igra na Olimpijskom stadionu "Asim Ferhatović Hase", koji je ime dobio po Asimu Ferhatoviću. Stadion ima kapacitet od 34.630 mjesta.